***Rivalene*** (originaltittel: *The Edge*) er en amerikansk actionthriller fra 1997 regissert av Lee Tamahori. Filmen handler om tre menn som forsøker å overleve i Alaskas ødemark etter en flystyrt. Etter en stund blir den ene angrepet og drept av en svært aggressiv bjørn. Hovedrollene spilles av Anthony Hopkins og Alec Baldwin.

Handling
--------

Charles Morse er en intellektuell milliardær som er gift med den langt yngre fotomodellen Mickey Morse. Morse har over lengre tid hatt mistanke om at kona har et forhold til stjernefotografen Bob Green, men unnlater å konfrontere dem. Sammen med en fotoassistent drar de to mennene på en rekognoseringstur i Alaskas ødemark med fly. Da flyet krasjlander i en innsjø må de tre klare seg på egen hånd i ødemarken. Velberget på land klarer de tre å lage et leirbål, men alt blir kaos da fotoassistenten plutselig blir angrepet og drept av en aggressiv kodiakbjørn. Nå må de to arbeide sammen for i det hele tatt å overleve i villmarken. De forbereder seg på en kamp på liv og død med en særdeles aggressiv bjørn i hælene. Etterhvert blir også konflikten mellom Morse og Green avdekket.

Om filmen
---------

### Filmanmelderne og publikum

Filmen fikk blandet mottakelse av anmelderne og har oppnådd 63 % på Rotten Tomatoes. Den kjente amerikanske filmanmelderen Roger Ebert gav den brukbar mottakelse og endte på tre av fire stjerner.

Filmen gjorde det relativt dårlig kommersielt og innbrakte bare $43 millioner på verdensbasis, hvorav $27 millioner i USA. Den havnet på en 75-plass over de mest innbringende filmene i USA for 1997.

### I Norge

Filmen fikk dårlig mottakelse av norske anmeldere. Både *Dagbladets* og *VGs* anmeldere gav den terningkast to. Dagbladets anmelder skrev til kommentar at: «Dette villmarksdramaet med Anthony Hopkins og Alec Baldwin i kamp for livet i fjellheimen er det mest ufrivillig komiske som har vært vist på lerretet på denne siden av jul. Ubegripelig nok er manus levert av en så rutinert og oppegående forfatter som David Mamet. Han må ha lidd av forbigående blindhet». *VGs* anmelder skrev følgende kommentar: «Jeg har dyp sympati for den meget dannede multimillionær Anthony Hopkins, som får bruk for all sin teoretiske kunnskap på villstrå i ødemarken. Og der burde denne historien holdt seg. I stedet er den pådyttet en komplett ubrukelig krimhistorie, samt Elle MacPherson og bjørnen Bart». Filmsiden *Cinerama* gav den middels bra omtale i 2001 og endte på terningkast tre. De omtaler den som en spennende film, men at den etterhvert blir for forutsigbar. De gir kredit til Hopkins og Baldwins skuespillerinnsats.

I rollene
---------

* Anthony Hopkins: Charles Morse
* Alec Baldwin: Robert Green
* Elle Macpherson: Mickey Morse
* Harold Perrineau: Stephen
* L. Q. Jones: Styles
* Kathleen Wilhoite: Ginny
* David Lindstedt: James

Referanser
----------

1. ↑  «The Edge (1997)». *Rotten Tomatoes* **(engelsk)**. Besøkt 13. mars 2019.
2. ↑  Ebert, Roger (26. september 1997). «The Edge». *Chicago Sun Times*. Arkivert fra originalen 2. juni 2011. Besøkt 10. mars 2009.
3. ↑  «THE EDGE». *Boxofficemojo*. Besøkt 10. mars 2009.
4. ↑  Jørgensen, Liv (24. mai 1998). «Latterlig drama». *Dagbladet*. Arkivert fra originalen 6. mars 2016. Besøkt 10. mars 2009.
5. ↑  Sand, Ellen Margrethe (22. mai 1998). «På villstrå». *VG*. Besøkt 10. mars 2009.
6. ↑  
«Gutta på tur». *CINERAMA*. 6. oktober 2001. Besøkt 10. mars 2009. «*I dette partiet er filmen ganske brukbar, siden scenene med bjørnen er både troverdige og skumle. Men dessverre blir resten av filmen forutsigbar, og det som redder den fra lavere karakter er forholdsvis godt spill av Anthony Hopkins og Alec Baldwin.*» [*død lenke*]

Eksterne lenker
---------------

* (en) *Rivalene* på Internet Movie Database Rediger på Wikidata

* (no) *Rivalene* hos Filmfront Rediger på Wikidata

* (sv) *Rivalene* i Svensk Filmdatabas Rediger på Wikidata

* (da) *Rivalene* i Danmark Nationale Filminstitut Rediger på Wikidata

* (en) *Rivalene* på AllMovie Rediger på Wikidata

* (fr) *Rivalene* på Allociné Rediger på Wikidata

* (nl) *Rivalene* på MovieMeter Rediger på Wikidata

* (en) *Rivalene* på Rotten Tomatoes Rediger på Wikidata

* (en) *Rivalene* på Box Office Mojo Rediger på Wikidata
* Filmtrailer

|  |  |
| --- | --- |
| Oppslagsverk/autoritetsdata | LCCN
 |